ร้านนี้ค่อนข้างจะเป็นร้านที่มีชื่อเสียง ประมาณว่าแขกไปใครมาก็มักจะมาเลี้ยงรับรองที่ร้านนี้กันครับ จริงๆดูแล้วเหมือนจะออกเป็นแนวผับเสียมากกว่าร้านอาหาร เคยได้รับการ Vote ให้เป็นอันดับสอง จาก TOP 10 restaurant of the year 2009 in PUB GUIDE catalogue ในปี 2009 การเดินทางมาก็ใช้การเดินจะสะดวกสุดครับ เดินจาก Old Town Square มาไม่ไกลนัก เห็นทางเข้าด้านหน้าเหมือนจะเป็นตึกเก่าเล็กๆ แต่เข้ามาในร้าน มีหลายโซน ที่นั่งให้เลือกเยอะเลย มีทั้ง Zone สูบบุหรี่ได้ และห้ามสูบบุหรี และ garden zone พนักงานบริการดีมาก พูดภาษาอังกฤษได้เกือบทุกคน จุดเด่นของร้านนี้เลยคือ เบียร์ Pilsner Urquell ทีเป็นเบียร์ยอดนิยมอันดับต้นๆ ของประเทศนี้เลยไปร้านอาหารไหน ผับไหนก็มักจะมีขาย รสชาตินุ่ม ลื่นคอ ที่สำคัญคือราคาไม่แพง เบียร์สดแก้วละ 40 โคลูนา เชคฯ (ประมาณ 60 บาท) เสียดายอย่างเดียวที่เขาไม่มีแก้วแช่วุ้นแบบบ้านเรา คงจะ Perfect กว่านี้ แต่ประเทศในเมืองหนาว เขาคงไม่ชอบแนวนั้นกัน อาหารที่นี่ก็จะเป็นอาหาร Czech ดั้งเดิม เมนูเด็ดของร้านนี้ที่น่าลองก็คือ Tatarák z pravé svíčkové ซึ่งก็คือเนื้อสันในดิบที่โปะหน้าด้วยไข่ดิบเสริฟพร้อมขนมปังทอด มีเครื่องเคียง 4-5 อย่าง เช่นหอมใหญ่ซอย พริกไทย กระเทียม เวลาจะทานก็เอามาคลุกกัน แล้วเอาขนมปังทอดกรอบมาถูด้วยกระเทียมดับกลิ่น แล้วทาหน้าด้วนเนื้อที่คลุกแล้ว บอกตามตรงเลยว่าไม่อร่อยเลยสำหรับผมครับ แต่เจ้าบ้านเขาแนะนำมาก็ต้องทาน ถือว่าเป็นของแปลก อาหารอย่างอื่นในร้านก็มีพวก ไส้กรอกแตงกว่าเสริฟเย็น เป็ดย่าง แกะ ขาหมูย่าง ซี่โครงหมูบาบีคิว ส่วนใหญ่อาหารย่างของเขารสออกจะจืดๆ โดยรวมผมว่าร้านนี้บรรยากาศดี ราคาไม่แพงเมื่อเทียบกับร้านอาหารกลางเมืองหลวงในยุโรป 